Nå er Olaf (87) fornøyd: Fårikål til terningkast 6!
AvStella BuggeogHåvard Rønning Og denne livretten har han ventet lenge på. To ganger de siste ukene har han nemlig fått servert fårikål som så tilnærmet ut som hundemat. Den gikk da også rett i søpla. Men i dag var det bare fryd og gammen. - Kjøttet er bra. Kålen er fin og ikke for mye kokt, stråler Olaf som mener maten står til en sekser på terningen. Historien om fårikål-fadesen ved Borre sykehjem har fått enorm respons etter at 87-åringen sto fram i media. Olaf ringte likegodt ordføreren og varslet om middagen som han mente ikke holdt mål.Men i dag kom ikke maten fra Horten kommunes storkjøkken. Det var P4s gledespatrulje som lanserte ideen og Best Western Horten hotell som sto for gildet. Maten ser da også helt annerledes ut, nå er den en fryd for øyet. - Sånn skal fårikål se ut! sier Bodil Ørnlo (75) som sitter ved Olafs bord. Også ordfører Børre Jacobsen (H) og rådmann Ragnar Sundklakk koser seg med fårikål og lun eplekake mens de lytter til Olaf Mathisen og de andre beboerne på sykehjemmet. Det var i midten av oktober at kreftsyke Olaf fikk servert fårikål han mente var langt under pari. Da ringte han ordfører Børre Jacobsen (H), som kom for å inspisere maten. Han likte heller ikke det han så. - Kvaliteten på maten skal ikke reduseres selv om man har blitt gammel. Olaf stopper ikke å engasjere seg for andre og vet å si i fra, sier Jacobsen og forteller at Olaf Mathisen er æresborger av Horten. - Han er en tøff kar som tør å stå på, sier Bodil Ørnlo. Dessverre gjentok fårikål-fadesen seg noen uker senere. Da så Norges nasjonalrett, og Olafs livrett, ut som suppe. - Hva hadde skjedd? - Vi tror det kan være flere årsaker, sier Jacobsen og forteller at maten lages på kommunens storkjøkken som sto ferdig for to år siden. Her kjøles den raskt ned før den pakkes i vakuumposer og kjøres til kommunens fire sykehjem der den varmes før servering. - Et eller annet i prosessen er ikke bra nok, sier ordføreren og legger til at kommunen prøver å finne ut hva som har gått feil og hva som må gjøres. Onsdag var fårikål tema på et møte i kommunen, som har tatt i mot et tilbud fra Gastronomisk institutt om bistand til å gå gjennom alle rutiner i matproduksjonen.Enhetsleder ved Borre sykehjem, Vibeke Kristiansen, er overveldet over responsen. Folk fra hele landet har stått i kø for å hjelpe. - Det er så positivt med alt engasjementet! Det er ikke så galt at det ikke er godt for noe, smiler hun og slipper pressen velvillig inn på sykehjemmet. På søndag skal syv husmødre lage ribbe til de 48 beboerne og onsdag stiller Nortura med kokker, kjøtt og kål for å lage fårikål på sykehjemmets eget kjøkken. - Men storkjøkkenet lager middag 365 dager i året og det er bare to som har gått feil, minner Kristiansen om. Olaf kan fortelle at en veldedig organisasjon også har invitert alle beboerne på fårikålmiddag på en restaurant i Oslo. Han mener det er viktig å engasjere seg i ting som ikke er så bra i samfunnet, selv om han er rask med å understreke at Norge er et av de beste landene i verden. - Men nå håper jeg det blir en litt annen stil fremover, avslutter Olaf med kommunens storkjøkken i tankene.
I dag var det feststemning på Borre sykehjem. Endelig fikk Olaf Mathisen (87) skikkelig fårikål.